Galaxy S22 Ultra halter efter iPhone 13 Pro

Hastighedsmålinger på smartphones er noget sært noget. Det er stort set umuligt at mærke nogen forskel på topmodellernes ydelse i daglig brug i disse tider. Alligevel er der stort fokus på benchmarks. Således har mediet PCMag udsat det seneste Samsung-flagskib, Galaxy S22, for en række af dem.

Samsung Galaxy S22 Ultra er, som mediet konkluderer, den “hidtil hurtigste Android-telefon”. Men den kan stadig ikke følge med A15 Bionic-chippen i den fem måneder gamle iPhone 13 Pro Max.

I mediets GeekBench 5-test scorede Galaxy S22 Ultra henholdsvis 3.433 og 1.232 point i multi- og single-core testene. iPhone 13 Pro Max fik 4.647 og 1.735 point i samme tests. I maskinlæringstest fik S22 Ultra 448 point, mens iPhone 13 Pro Max fik 948 point.

PCMag noterer sig, at Snapdragon 8 Gen 1 er “en stor forbedring” i forhold til Snapdragon 888, men at “det er stadig ikke nok til at hamle op med Apples A15 Bionic”.

Forbedringen ses i alle benchmarks. I Geekbench var forbedringerne på 13 og 9 procent (single- og multi-core) men Basemark Web-testen viste, at Galaxy S22 serien yder 8% bedre end sidste års S21 serie.

Basemark Web-testen giver dog også iPhone er klar guldmedalje. S22+ scorede højest af S22-telefonerne med 578 point, mens iPhone 13 Pro Max fik hele 1.139 point.

Til gengæld klarede både Galaxy S22 Ultra og S22+ sig bedre end iPhone i 3D-grafik benchmark’en GFX Bench. Her fik Samsung’erne henholdvis 60 og 59 point, men iPhone måtte nøjes med 54 point. Alle resultaterne kan ses i grafikken herunder.

De indledede test fra PCMag indikerer, ifølge mediet, at opvarmning kan være et problem for S22-serien. Under testen blev Galaxy S22 Ultra angiveligt “hurtigt varm, og så snart den blev varm, leverede den meget lavere resultater”.

Galaxy S22 Ultra halter efter iPhone 13 Pro