Apple giver næste års Android-flagskibe baghjul

Qualcomm har væsentlige problemer med at indhente Apple, når vi snakker ren processorkraft. Den spritnye Snapdragon 8 Gen 1 processor, der bliver at finde i Android-flagskibene i 2022, kan slet ikke indhente Apples seneste A15-processor. Faktisk har den problemer med at slå den to år gamle A13-chip fra iPhone 11-serien.

Qualcomm viste sine seneste mobile processor frem i sidste uge og nu er det første benchmarks dukket op. Blandt andet har mediet PCMag haft den under luppen – og det er ikke godt nyt for Qualcomm.

Selvom Snapdragon 8 Gen 1, naturligvis, har bedre ydelse end forgængeren med modelnavnet 888, er der fortsat langt op til Apples seneste A15-processor. PCMag sammenligner den med Apple A14 fra sidste år. Men målt på processorkraften alene (CPU) er Snapdragon også langt bagud her.

Til gengæld giver den nye Snapdragon baghjul til samtlige Apples mobile processorer på grafikdelen (GPU).

Halter på regnekraft – bedre på grafik

PCMag testede den seneste Snapdragon-topmdel op mod både iPhone 12 og 13, Samsung Galaxy S21 Ultra og en referencetelefon, der kører den forrige Snapdragon 888 i hurtigste konfiguration.

“På Geekbench multicore-resultaterne, oplevede jeg en 15 % stigning i forhold til Galaxy S21 Ultra og en samlet score, der er konkurrencedygtig med iPhone 12, men ikke med iPhone 13,” skriver mediet.

På Basemark Web, en browserbaseret benchmark, viste referencetelefonen bedre resultater end tidligere Qualcomm-telefoner, men ikke i nærheden af iPhone 13’s ydeevne.

GFXBench, en GPU-benchmark, gav til gengæld Snapdragon 8 Gen 1 bedre tal end nogen anden Apple- eller Qualcomm-baseret smartphone.

Processor

GeekBench 5
Single-core

GeekBench 5
Multi-core

Snapdragon 8 Gen 1 | 1.235 | 3.837
Snapdragon 888 | 1.100 | 3.500
Apple A15 Bionic | 1.730 | 4.700
Apple A14 Bionic | 1.600 | 4.300
Apple A13 Bionic | 1.330 | 3.440

Snapdragon 888 benyttes blandt andet i OnePlus 9 Pro, Xiaomi Mi 11 Pro, Asus ROG Phone 5 og Samsung Galaxy Z Fold 3. Apple A15 sidder i iPhone 13-serien, mens A14 findes i iPhone 12’erne og A13 i iPhone 11’erne fra 2019.

Apple giver næste års Android-flagskibe baghjul